19,7 millioner kroner. Så meget skal der spares på skoleområdet i Aalborg Kommune i 2017, og det kommer - ifølge kommunen selv - til at gå ud over den fagdelte undervisning, den understøttende undervisning, tosprogsundervisningen og pædagoger i skoledelen. - Det lyder af meget, ja, men det er en nødvendig omprioritering af midlerne, siger Aalborgs borgmester, Thomas Kastrup-Larsen (S). Aalborg Kommune står over for den udfordring, at folkeskolen fremover skal rumme flere børn med særlige behov - og der sætter kommunen 10 millioner kroner af til den indsats - mens antallet af handicappede, særligt unge med psykiske problemer, er stigende og dermed også kræver flere midler. Noget, der altså rammer undervisningen. - Man skal aldrig give garantier i politik, men jeg har tillid til, at skolerne i kommunen vil fungere, også med et mindre budget. Og vi ligger altså stadig blandt de kommuner i Nordjylland, der bruger flest penge per elev i folkeskolen, siger Thomas Kastrup-Larsen. Skolebesparelserne er fundet i samarbejde med Skoleudvalget.

Referat:
Børnepasning og kommunens handicappede har brug for flere penge, og skolerne skal betale regningen.